ઇતિહાસ:- ત્રેતાયુગમાં પાલી ગામમાં એક કલ્યાણજી નામે શેઠને ત્યાં બલ્લાલ નામનો પુત્ર હતો. બલ્લાલ બાળપણથી ગણેશભક્ત હતાં. પરંતુ તેમના પિતાને તેમની ગણેશભક્તિ પ્રિય ન હતી તેથી હંમેશા તેઓ પોતાના પુત્રથી અસંતુષ્ટ રહેતા હતાં. એક દિવસ કલ્યાણ શેઠજી પોતાના પુત્રને કામ પર લગાવવા માટે શોધી રહ્યા હતાં. ત્યારે ગામના કેટલાક લોકોએ કહ્યું કે તેમણે બલ્લાલને જંગલ તરફ જતાં જોયેલા આથી કલ્યાણ શેઠજી પણ બલ્લાલને શોધતા શોધતા જંગલ તરફ ગયા ત્યાં જઈને જોયું કે બલ્લાલ પોતાના મિત્રો સાથે ગણેશપૂજનમાં મગ્ન છે. આથી ક્રોધે ભરાયેલા શેઠજીએ બલ્લાલને પોતાની છડી વડે ખૂબ માર્યો અને ગણેશજીની મૂર્તિ તોડીને ફેંકી દીધી. આટલું કર્યા પછી પણ તેમને સંતોષ ન થતાં તેમણે પોતાના પુત્રને એક વૃક્ષ સાથે બાંધી દીધો અને કહ્યું કે તારા ગણેશ આવશે હવે તને છોડાવવા માટે એમ કહી પોતાના ગૃહ તરફ ચાલ્યા ગયા અને પોતાના પુત્રની સાથે બધો જ સંબંધ તોડી નાખ્યો. તેમના ગયા બાદ બલ્લાલે ભગવાન ગણેશને પ્રાર્થના કરી ત્યારે ગણેશજી બ્રાહ્મણનું રૂપ લઈને ત્યાં આવ્યાં અને બલ્લાલને બંધનમુક્ત કરી દીધો. ભગવાન ગણેશની કૃપાદૃષ્ટિ અને સ્પર્શ માત્રથી બલ્લાલની બધી પીડાઑ શમી ગઈ. શ્રી ગણેશજીએ બલ્લાલને કહ્યું કે આપ મારા પરમ ભક્ત છો હું આપની ભક્તિથી અત્યંત પ્રસન્ન થયો છું માટે આપ મારી પાસેથી વરદાન માંગો. ત્યારે બલ્લાલે કહ્યું પ્રભુ આપના ભક્તો ઉપર કૃપાદૃષ્ટિ રાખતા આપ અહીં જ સદાને માટે વિરાજો અને અને આ ક્ષેત્રને આપના નામથી પ્રસિધ્ધ કરો. બલ્લાલની વિનંતી માનીને શ્રી ગણેશજીએ કહ્યું કે આપ આપના પિતા દ્વારા તોડાયેલી આ મૂર્તિના ટુકડાઓ શોધીને સાથે રાખો કારણ કે આ મૂર્તિઑ આજથી ઢૂંઢીવિનાયકને નામે પ્રસિધ્ધ થશે, જ્યારે લોકો મારા દર્શને આવશે ત્યારે તેઓ સૌ પ્રથમ આ ઢૂંઢી વિનાયકના દર્શન કરી મારી પાસે આવશે તો જ તેમની યાત્રા પૂર્ણ ગણાશે અને આજથી હું પણ આ જ સ્થળે બિરાજી મારા ભક્તને નામે અર્થાત આપને નામે પ્રસિધ્ધ થઈશ એમ કહી શ્રી ગણેશ એક શીલાની અંદર ગુપ્ત રીતે બિરાજી ગયા.